b'\n_START_ARTICLE_\nNikolai Rumjantsev\n_START_PARAGRAPH_\nNikolai Petrovit\xc5\xa1 Rumjantsev (1754\xe2\x80\x931826) oli ven\xc3\xa4l\xc3\xa4inen valtiomies. H\xc3\xa4n oli maan ulkoministeri vuodesta 1808 ja oli toisena Ven\xc3\xa4j\xc3\xa4n valtuutettuna solmimassa Haminan rauhaa 1809. H\xc3\xa4n oli vuosina 1810\xe2\x80\x931812 Ven\xc3\xa4j\xc3\xa4n valtakunnanneuvoston puheenjohtaja._NEWLINE_Rumjantsev kuului varakkaaseen aatelissukuun. H\xc3\xa4nen is\xc3\xa4ns\xc3\xa4 oli sotamarsalkka Pjotr Rumjantsev. Is\xc3\xa4lt\xc3\xa4\xc3\xa4n Nikolai peri L\xc3\xa4nsi-Ven\xc3\xa4j\xc3\xa4ll\xc3\xa4 Homelin ydinkeskustassa olevan palatsin, jota h\xc3\xa4nen aikanaan v\xc3\xa4hitellen t\xc3\xa4ydennettiin ja kehitettiin. H\xc3\xa4n opiskeli 1770-luvulla Leidenin yliopistossa ja pyrki my\xc3\xb6hemmin diplomaattina rakentamaan kulttuurisuhteita Ven\xc3\xa4j\xc3\xa4n ja L\xc3\xa4nsi-Euroopan v\xc3\xa4lille. H\xc3\xa4n my\xc3\xb6s ker\xc3\xa4si suuren kokoelman muinaisesineit\xc3\xa4, k\xc3\xa4sikirjoituksia ja kirjoja, joiden pohjalle perustettiin Rumjantsevin museo ja kirjasto. H\xc3\xa4nen kirjastonsa toimi my\xc3\xb6hemmin Lenin nimelle omistettuna ja on nykyisin Moskovassa Ven\xc3\xa4j\xc3\xa4n valtionkirjaston yhteydess\xc3\xa4 ja muut kokoelmat useissa museoissa._NEWLINE_Rumjantsev oli ensimm\xc3\xa4inen Ven\xc3\xa4j\xc3\xa4n valtakunnanneuvoston puheenjohtaja. H\xc3\xa4nen kautensa j\xc3\xa4i kuitenkin lyhyeksi, sill\xc3\xa4 h\xc3\xa4n ei hyv\xc3\xa4ksynyt keisari Aleksanteri I:n Ranskan-politiikkaa ja erosi vuonna 1812. Rumjantsevin kulttuuritoiminta ulottui my\xc3\xb6s Suomeen: h\xc3\xa4n rahoitti Gustaf Renvallin sanakirjan ja antoi taloudellista tukea my\xc3\xb6s A. J. Sj\xc3\xb6grenille.'